KOMISSION ASETUS (EY) N:o 562/98,
annettu 12 päivänä maaliskuuta 1998,
Azoreilla korjattujen juurikkaiden jalostamiseen valkoiseksi sokeriksi myönnettävän, asetuksen (ETY) N:o 1600/92 25 artiklassa tarkoitetun erityistuen määrän tarkistamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjä maataloustuotteita koskevista erityistoimenpiteistä Azorien ja Madeiran hyväksi 15 päivänä kesäkuuta 1992 annetun neuvoston asetuksen (ETY) N:o 1600/92 (1), sellaisena kuin se viimeksi muutettuna asetuksella (EY) N:o 2348/96 (2), ja erityisesti sen 25 artiklan 2 kohdan toisen alakohdan,
sekä katsoo, että
asetuksen (ETY) N:o 1600/92 25 artiklan 2 kohdan mukaisesti markkinointivuodesta 1992/1993 alkaen Azoreilla korjattujen juurikkaiden jalostamiseen valkoiseksi sokeriksi myönnetään tietyin ehdoin erityistukea 12,08 ecua 100 kilogrammalta sokeria; asetuksen (ETY) N:o 1600/92 25 artiklan 2 kohdan toisen alakohdan mukaan tämän tuen määrää voidaan tarkistaa,
tämän toimenpiteen tarkoituksena on parantaa sokerijuurikkaan tuotantoedellytyksiä sekä paikallisen sokerialan kilpailukykyä 10 000 tonnin valkoisen sokerin vuosituotannon rajoissa,
paikallinen jalostusala voi tuottaa valkoista sokeria paikallisista juurikkaista sekä muualta yhteisöstä tuodusta tai ostetusta raakasokerista asetuksen (ETY) N:o 1600/92 ensimmäisessä osastossa säädetyn erityisen hankintajärjestelmän mukaisesti; näin ollen, jotta toimenpiteen tavoitteet voitaisiin saavuttaa ja erityisesti jotta kilpailukykyä ei vahingoitettaisi sellaisten alojen osalta, jotka päätyivät hankkimaan Azoreilta korjattuja juurikkaita, tuen määrä on syytä tarkistaa markkinointivuodesta 1998/1999 alkaen ottamalla huomioon erityisedellytykset Azoreilla korjattujen juurikkaiden jalostamisessa, jolle on ominaista se, että siihen liittyvät kustannukset voivat jakautua ainoastaan rajoitetun tuotannon kesken, ja
sokerin hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
Asetuksen (ETY) N:o 1600/92 25 artiklan 2 kohdan toisessa alakohdassa tarkoitetun tuen määrä on 27 ecua 100 kilogrammalta valkoista sokeria markkinointivuodesta 1998/1999 alkaen.
2 artikla
Portugali tekee joka vuosi kertomuksen menettelyn toiminnasta.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä heinäkuuta 1998.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä maaliskuuta 1998.